Foto: Uitsonderlike blou diamant by Cullinan gevindDie nuwe blou diamant ŉ Seldsame blou diamant van 29.6-karaat is in die Cullinan-myn, oos van Pretoria, gevind. Die maatskappy, Petra Diamonds, het Dinsdag gesê die diamant is moontlik in ŉ klas van sy eie. “Die uitsonderlike helder blou steen is verlede week in die myn ontdek en kan ŉ gepoleerde steen van groot waarde en belang oplewer,” het Cathy Malins, die maatskappy se woordvoerder, in ŉ verklaring gesê. “Wanneer ŉ mens ŉ item het wat só mooi, seldsaam en ŉ versamelstuk is, is dit moeilik om te raai wat ŉ koper bereid sou wees om daarvoor te betaal. Ons is baie opgewonde oor die potensiaal van die diamant, want dit is in ŉ klas van sy eie.” Petra het in April 2013 ŉ blou diamant van 25.5-karaat vir $16.9 miljoen (ongeveer R183 miljoen) verkoop. Dit is gelykstaande aan $663 000 (bykans R7.2 miljoen) per karaat, die hoogste prys wat nog ooit in die maatskappy se geskiedenis per karaat vir ŉ diamant betaal is. Die wêreld se grootste diamant, genaamd die “Cullinan”, is in 1905 by Cullinan-myn uitgehaal. Dié steen van 3 106 karaat is in twee groot stukke gesny wat nou deel is van die Britse kroonjuwele.